Source: https://ficek.sk/vyzivne-na-malolete-deti-15285
Timestamp: 2020-02-24 14:14:28+00:00

Document:
[2020] Výživné na maloleté deti | Právna Poradňa
Odpovedané dňa: 16. 2. 2016
Otázka: Výživné na maloleté deti
Dobrý deň. Chcela by som sa spýtať ohľadom výživného na 2 maloleté deti (dievčatá-polročné a dvojročné) môjho známeho. Jeho manželka prednedávnom podala žiadosť o rozvod, ako dôvod uviedla, že po niekoľkých rokoch spolunažívania ( z toho asi 2 roky manželia) si prestali rozumieť, kvôli jeho povahe. Krátko na to si našla priateľa, neviem či s ním žije v spoločnej domácnosti. Dátum rozvodu na súde ešte nieje určený. Známy bol živnostníkom, tak sa ústne dohodli, že na deti bude dokopy prispievať 200 EUR mesačne. Prvé 2 mesiace zaplatil túto sumu. Po rozhovore s právničkou mu bolo povedané, že takáto suma na malé deti je príliš vzhľadom k jeho výdavkom, tak sumu znížil na 110 EUR. Manželka s tým nesúhlasí a tvrdí, že keď prebehne súd, bude jej musieť všetko doplatiť. Má pravdu? Známy živnosť zrušil, kvôli nedostatku práce a zamestnal sa vo firme kde síce bude mať plat vo výške 600 EUR v čistom (už po odpočítaní ubytovania) ale platí úver, leasing, poistky plus výživné 110 EUR a na živobytie mu ostane 150 EUR mesačne. Z toho si zaplatí stravu a benzín, hygienické potreby a neostane mu nič. Rád by býval sám, aby si deti mohol brať k sebe ale pri takýchto výdavkoch by nemal na zaplatenie nájomného, takže musí bývať na ubytovni, ktorú mu poskytol zamestnávateľ. Má jeho budúca exmanželka právo žiadať na deti výživné viac ako tých 110 EUR dohromady? A keďže je na materskej dovolenke, musí niečo prispievať aj na ňu? Za skorú odpoveď vopred ďakujem.
Odpoveď: Výživné na maloleté deti
Dobrý deň, výživné na maloleté deti sa v konaní o rozvode manželstva a úprave výkonu rodičovských práv a povinností na čas po rozvode priznáva odo dňa podania návrhu na rozvod. Tzn. že súd vo výroku rozhodne aj o tzv. zročnom výživnom (výživné od podania návrhu do rozhodnutia vo veci). Či určí súd vyššie výživné než 110,- € mesačne na dve maloleté deti je ťažké povedať. Súd pri určovaní výšky výživného vychádza z odôvodnených potrieb maloletých detí a tiež zo schopností, možností a majetkových pomerov povinného. Je dôležité uviesť i to, že súd pri výdavkoch povinného neberie do úvahy výdavky, ktoré nie je nevyhnutné vynaložiť. Súd bude v konaní skúmať odôvodnené potreby maloletých, náklady na domácnosť a deti bude preukazovať matka (v tomto smere bude potrebné sledovať, či nebudú niektoré náklady na domácnosť nadsadené). Ak po rozvode nebude mať jeho ex-manželka dostatočný príjem, bude môcť podať návrh na určenie príspevku na výživu rozvedeného manžela (návrh sa podáva až potom ak sa ex-manželia nedokážu dohodnúť mimosúdne). V tomto smere by mohol byť ex-manžel zaviazaný na úhradu príspevku nevyhnutného na výživu rozvedeného manžela. O tomto príspevku však súd rozhoduje v osobitnom konaní (ex-manželka bude musieť podať nový návrh) a nie v rámci rozvodového konania.
Podotázka: Výživné na maloleté deti (Rozvod)
Dobrý deň, chcela by som Vás poprosiť o radu. Pred 2 týždňami som podala žiadosť na rozvod. Manžel však neprispieva na výživu deti. Môžem na súde počas rozvodu žiadať spätne vyplatiť výživné na maloleté deti od dna podania návrhu na rozvod? Ďakujem.
Dobrý deň. Výživné môžete štandardne žiadať odo dňa začatia súdneho konania. Ak konanie začalo na základe Vášho návrhu, tak odo dňa doručenia návrhu na súd, nakoľko týmto dňom začalo konanie. Okrem toho výživné pre maloleté dieťa možno priznať najdlhšie na dobu troch rokov spätne odo dňa začatia konania, ak sú na to dôvody hodné osobitného zreteľa.
Pre úplnosť ešte uvádzam, že ak si Váš manžel neplní voči deťom vyživovaciu povinnosť vôbec, môžete podať aj návrh na nariadenie neodkladného opatrenia, ktorým požiadate o určenie výživného na čas do rozvod manželstva.
Dobrý deň chcela by som sa opýtať môj ex mi platí na maloletú dcéru 33e mesacne čo je súdom platne a určil mu platiť do rúk matky a do 15 stého dňa v mesiaci ale bohužiaľ on ich platí niekedy až koncom mesiaca to je 27 alebo 31 dá sa stým niečo robiť môžem ho nejako udať z omeškania prosím poraďte mi...Vopred Vám Ďakujem za odpoveď
Odpovedá: Advokát Bratislava (odpoveď odoslaná: 01.10.2016)
pokiaľ máte rozhodnutie súdu o výživnom, potom môžete podať návrh na vykonanie exekúcie. Exekútor je oprávnený vymôcť jednak dlžné výživné a jednak úroky z omeškania.
Výživné na malolété dieťa
Pas pre maloleté dieťa

References: súd 
 súd 
 Súd 
 súd 
 Súd 
 súd